**Lukas Reichel** (s. 17. toukokuuta 2002 Nürnberg, Saksa) on saksalainen jääkiekkoilija, joka edustaa NHL-joukkue Chicago Blackhawksia. Hän on pelipaikaltaan vasen laitahyökkääjä. Reichelia on yleisesti pidetty yhtenä ikäluokkansa lupaavimmista pelaajista. Chicago Blackhawks varasi hänet ensimmäisellä kierroksella 17. pelaajana NHL:n varaustilaisuudessa 2020.

Ura
---

### Seuraura

Reichel syntyi Nürnbergissä, kun hänen isänsä Martin pelasi Nürnberg Ice Tigersin DEL-joukkueessa. Lukas Reichelin kasvattajaseura on kuitenkin Young Lions Frankfurt, jonka emojoukkue Frankfurt Lionsia Martin tuolloin edusti. Sittemmin hän siirtyi isänsä pelaajauran viimeisen seuran Starbulls Rosenheimin junioreihin. Kaudella 2016–2017 Reichel oli tehoilla 35+37=72 Starbullsin C-nuorten paras syöttäjä ja hän sijoittui koko Schüler-Bundesligan pistepörssissä seitsemänneksi. Kaudella 2017–2018 Reichel oli Starbullsin paras pistemies, maalintekijä ja syöttäjä tehoilla 47+39=86, joilla hän jakoi sarjan maalipörssin neljännen sijan Düsseldorfer EG:tä ja EV Duisburgia edustaneen David Thomas Gorskin kanssa sekä sijoittui pistepörssissä kahdeksanneksi. Reichel voitti myös koko Schüler-BL:n tehotilaston lukemalla +51. Hän pelasi osan kaudestaan myös Starbullsin A-nuorissa.

Kaudeksi 2018–2019 Reichel siirtyi Eisbären Juniors Berlinin A-nuoriin. Hän voitti joukkueen sisäisen piste- ja syöttöpörssin tehoilla 11+31=42. Kaudella 2019–2020 Reichel nousi Eisbären Berlinin DEL-joukkueeseen. Vain 17-vuotias Reichel teki DEL-debyyttinsä runkosarjan avauskierroksella 13. syyskuuta 2019 Grizzlys Wolfsburgia vastaan. Hänet merkittiin joukkueensa kakkosketjun vasempaan laitaan Maxim Lapierren ja Austin Ortegan viereen. Reichel sai ottelussa jääaikaa 14.47 minuuttia. Ensimmäisen DEL-maalinsa hän teki viidennessä ottelussaan 26. syyskuuta 2019 vieraissa Adler Mannheimia vastaan. Kaikkiaan Reichel teki tulokaskautensa aikana 42 runkosarjaottelussa tehot 12+12=24.

Chicago Blackhawks varasi Reichelin ensimmäisellä kierroksella 17. pelaajana NHL:n varaustilaisuudessa 2020. Hän jatkoi kauden 2020–2021 Eisbärenissä ja teki kauden aikana 38 ottelussa tehot 10+17=27.

Kesällä 2021 teki kolmivuotisen tulokassopimuksen Chicago Blackhawksin kanssa.

### Maajoukkueura

Reichel pelasi alle 20-vuotiaiden MM-kilpailuissa vuonna 2020. Vuoden 2021 turnaus häneltä jäi väliin koronavirustartunnan vuoksi. Reichel pelasi myös alle 18-vuotiaiden IA-divisioonan MM-kilpailuissa vuonna 2019, jolloin hän voitti kultaa ja oli nostamassa Saksaa pääsarjatasolle.

Aikuisten maajoukkuetta Reichel on edustanut vuosien 2021 ja 2022 maailmanmestaruuskilpailuissa.

Muuta
-----

Reichelin isoveli Thomas pelaa hyökkääjänä Lukasin joukkuetoverina Eisbären Berlinin DEL-joukkueessa. Veljesten tšekkiläissyntyinen isä Martin Reichel on entinen Saksan maajoukkuehyökkääjä. Martinilla oli myös Edmonton Oilersin NHL-varaus vuodelta 1992, mutta hän ei kuitenkaan koskaan pelannut Pohjois-Amerikassa. Hän on myöhemmin valmentanut poikiaan Starbulls Rosenheimin junioreissa. Lukas Reichelin setä Robert Reichel pelasi omalla urallaan hyökkääjänä pudotuspelit mukaan lukien tasan 900 NHL-ottelua. Hän voitti myös Tšekin maajoukkueessa yhden olympiakullan (Nagano 1998) sekä kolme maailmanmestaruutta, joista kaksi joukkueensa kapteenina. Robert Reichel toimi Tšekin kapteenina peräti seitsemissä MM-kilpailuissa ja vuoden 1996 maailmancupissa. Lukasin serkku ja Robertin poika Kristian Reichel pelaa hyökkääjänä NHL-seura Winnipeg Jetsin organisaatiossa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2017–2018 | Starbulls Rosenheim | DNL | 18 | 13 | 16 | 29 | 4 | – | – | – | – | – |
|  | Starbulls Rosenheim | DNL Q | 1 | 1 | 1 | 2 | 2 | – | – | – | – | – |
| 2018–2019 | Eisbären Juniors Berlin | DNL | 32 | 11 | 31 | 42 | 4 | 5 | 3 | 4 | 7 | 0 | U18d1 A | 5 | 3 | 2 | 5 | 0 |
| 2019–2020 | Eisbären Berlin | DEL | 42 | 12 | 12 | 24 | 0 | – | – | – | – | – | JMM | 7 | 3 | 2 | 5 | 0 |
| 2020–2021 | Eisbären Berlin | DEL | 38 | 10 | 17 | 27 | 6 | 9 | 2 | 3 | 5 | 4 | MM | 9 | 2 | 4 | 6 | 0 |
| 2021–2022 | Rockford IceHogs | AHL | 56 | 21 | 36 | 57 | 6 | 5 | 2 | 0 | 2 | 0 | MM | 4 | 2 | 3 | 5 | 0 |
|  | Chicago Blackhawks | NHL | 11 | 0 | 1 | 1 | 0 | – | – | – | – | – |
| 2022–2023 | Rockford IceHogs | AHL | 55 | 20 | 31 | 51 | 12 | 5 | 1 | 0 | 1 | 0 |
|  | Chicago Blackhawks | NHL | 23 | 7 | 8 | 15 | 6 | – | – | – | – | – |
| 2 kautta | yhteensä | AHL | 111 | 41 | 67 | 108 | 18 | 10 | 3 | 0 | 3 | 0 |
| 2 kautta | yhteensä | DEL | 80 | 22 | 29 | 51 | 6 | 9 | 2 | 3 | 5 | 4 |
| 2 kautta | yhteensä | NHL | 34 | 7 | 9 | 16 | 6 | – | – | – | – | – |

Lähteet
-------

* Lukas Reichel The Internet Hockey Databasessa (englanniksi)
* Lukas Reichel Eurohockey-sivustolla (englanniksi)
* Lukas Reichel *Elite Prospects*. Everysport Media Group AB.  (englanniksi)

### Viitteet

1. ↑  Lukas Reichel *dobberprospects.com*. Dobber Sports. Viitattu 4.2.2020. (englanniksi)
2. ↑  HIFK:n kiekkohelmi Anton Lundell sijalla 11 tuoreessa draft-rankingissa *yle.fi*.  30.1.2020. Yleisradio Oy. Viitattu 4.2.2020.
3. 1 2 3 4 5 6 7  Lukas Reichel *Elite Prospects*. Everysport Media Group AB.  (englanniksi)
4. ↑  Elite Prospects - Schüler-BL Stats 2016-2017 *eliteprospects.com*. Everysport Media Group. Viitattu 4.2.2020. (englanniksi)
5. ↑  Elite Prospects - Schüler-BL Stats 2016-2017 *eliteprospects.com*. Everysport Media Group. Viitattu 4.2.2020. (englanniksi)
6. ↑  Eisbären Berlin nehmen Eishockeytalente unter Vertrag *eisbaeren.de*.  1.6.2018. EHC Eisbären Management GmbH. Viitattu 4.2.2020. (saksaksi)
7. ↑  Elite Prospects - Eisbären Juniors Berlin *eliteprospects.com*. Everysport Media Group. Viitattu 4.2.2020. (englanniksi)
8. ↑  Eisbären Berlin - Grizzlys Wolfsburg *DEL.org*.  13.9.2019. Deutsche Eishockey Liga GmbH & Co. KG. Viitattu 4.2.2020. (saksaksi)
9. ↑  Adler Mannheim - Eisbären Berlin *DEL.org*.  26.9.2019. Deutsche Eishockey Liga GmbH & Co. KG. Viitattu 4.2.2020. (saksaksi)
10. ↑  Blackhawks Agree to Terms with Lukas Reichel *nhl.com*. Viitattu 4.4.2023. (englanniksi)
11. ↑  Myös Saksan U20-kiekkomaajoukkueessa koronatartuntoja – suurlupaus jää sivuun MM-kisoista *Sportti.com*.  8.12.2020. Sport Content Oy. Viitattu 8.12.2020.
12. ↑  Thomas Reichel *Elite Prospects*. Everysport Media Group AB.  (englanniksi)
13. ↑  Martin Reichel *Elite Prospects*. Everysport Media Group AB.  (englanniksi)
14. ↑  Robert Reichel *Elite Prospects*. Everysport Media Group AB.  (englanniksi)
15. ↑  Kristian Reichel *Elite Prospects*. Everysport Media Group AB.  (englanniksi)